
	Targedau o’r adborth modiwl diwethaf
	Sut ydych wedi gweithio ar hwn?
	Mae enghraifft ar gael ...


	Adolygu dull o gyfeirnodi erthygl mewn cofnodolyn, 
	Darllen canllawiau cyfeirnodi Harvard er mwyn ceisio sicrhau fy mod yn cyfeirnodi’n gywir.
	Yn ystod yr aseiniad a’r rhestr gyfeirio.

	Parhau i gryfhau dy ysgrifennu critigol drwyddi draw, gan gynnig safbwynt cyferbyniol pob cyfle posibl 
	Ceisio bod mor gritigol â phosib trwy geisio darganfod safbwynt cyferbyniol i gyd fynd gyda phob pwynt.
	Yn gyson yn ystod yr aseiniad.

	Prawf-ddarllen y gwaith yn hollol drwyadl cyn cyflwyno i wirio mân wallau.

	Rwyf wedi ceisio prawf ddarllen mor ofalus â phosib er mwyn ceisio osgoi mân wallau.
	Yn yr aseiniad yma.



Elfen Asesu 2: Aseiniad Ysgrifenedig Gwerthusiad beirniadol o ddatblygiad targed strategol mewn Cynllun Datblygu Ysgol: Gweithredoedd, Effaith a Myfyrdodau ar sail Tystiolaeth
Nodir yng nghanllawiau Llywodraeth Cymru(2023) y pwysigrwydd o gydweithio, mireinio systemau a thrwy hynny hunanwerthuso er mwyn “lleihau anghydraddoldebau addysgol, ehangu cyfleoedd a chodi safonau” (Llywodraeth Cymru, 2023, tud 3). Bwriedir yn yr aseiniad yma archwilio mewn manylder sut mae Ysgol A yn defnyddio’r ddogfen Cynllun datblygu ysgol(CDY) er mwyn cyflawni eu blaenoriaeth ysgol gyfan o ddatblygu Cymreictod a’r defnydd o Gymraeg yn yr ysgol(Estyn, 2021). Cyfeirir at yr ysgol fel Ysgol A yn unol â chanllawiau BERA(2024) er mwyn diogelu preifatrwydd a chyfrinachedd yr ysgol. Lleolir yr ysgol ar gyrion Abertawe ac yn ôl arolygiad Estyn(2018) a gwybodaeth Llywodraeth Cymru(2024) mae 10% o ddisgyblion yr ysgol o gartrefi Cymraeg sydd yn ffigwr isel iawn. Bwriedir am y rheswm yma archwilio mewn manylder sut mae’r ysgol yn mynd ati i weithredu ar y flaenoriaeth o ddatblygu cynllun ysgol gyfan er mwyn datblygu a hyrwyddo’r Gymraeg ac wrth wneud hyn gweithredu ar bolisi Llywodraeth Cymru(2017) o gyrraedd miliwn o siaradwyr Cymraeg erbyn 2050. Bwriedir hefyd archwilio effeithlonrwydd CDY fel arf i gynhorthwytho ysgolion yng Nghymru i gyflawni dibenion Llywodraeth Cymru(2022) o greu dinasyddion uchelgeisiol, mentrus, gwybodus ac iach.
Dyweda Huber, Conway(2021), Escabar(2019) ac Estyn(2018) mai prosiectau arloesi addysgol yw CDY a gynhelir gan ysgolion, gyda chyfranogiad holl rhanddeiliaid yr ysgol, gyda'r nod o wella addysg a chodi safonau yn yr ysgol.  Er hyn cwestiynir effeithlonrwydd CDY gan Estyn(2016) a Fernandez(2011) gan ddweud bod CDY yn arwain at arweinwyr yn disgwyl cynnydd i gael ei wneud ar raddfa cyflym iawn, golygir hyn felly pwysau ychwangeol ar staff a diffyg cyllid i gyllido’r cynlluniau yn codi lefelau straen ac felly yn arwain at ddiffyg cynaliadwyedd y CDY. Dyweda Llywodraeth Cymru(2024) ac Estyn(2022A) mai diben cyffredinol CDY yw sicrhau’r profiadau addysgu gorau i ddisgyblion er mwyn galluogi pob disgybl yn yr ysgol i wneud cynnydd a chyflawni eu llawn botensial. Wrth weithredu CDY, sef dogfen statudol gan Lywodraeth Cymru(2022), sicrha ysgolion eu bod nhw yn cyflawni erthygl 3 hawliau plant sef “dylai pob sefydliad sy’n ymwneud â phlant bob amser wneud yr hyn sydd orau i bob plentyn”(Comisiynydd plant Cymru, 2025, tud 1). Dyweda Llywodraeth Cymru(2024) bod gan ysgolion rhyddid i ddewis eu blaenoriaethau a golyga hyn felly bod pob CDY yn unigryw, a chyfrifoldeb yr ysgol yw i fynd ati i hunanwerthuso effeithlonrwydd a chynnydd eu gweithredoedd o fewn y cynllun i sicrhau cynllun dibynadwy. Dadleua BERA(2022) a Guzman(2022) fod y rhyddid yma yn fodd ddiffygiol o weithredu gan efallai fydd hunanwerthusiad un ysgol yn llai dibynadwy na un ysgol arall. Golyga hyn felly fod safonau anwastad yn cael eu cynhyrchu sy’n arwain at CDY diffygiol. Er hyn amlyga’r dull cryfder yn ôl Llywodraeth Cymru(2024) gan fod y cynllun yn annog ysgolion i hunanwerthuso eu darpariaeth er mwyn sicrhau bod y flaenoriaethau cywir yn gallu cael eu cynnal dros gyfnod hir o amser er mwyn sicrhau cynnydd parhaus ysgol gyfan.
Nodir yn Neddf Llesiant Cenedlaethau’r Dyfodol Llywodraeth Cymru(2015) y pwysigrwydd o ddatblygu Cymreictod a’r defnydd o’r Gymraeg mewn ysgolion er mwyn sicrhau bod y Gymraeg yn ffynnu. Datblyga Estyn(2020), Rienks, Jones, Jones(2014) a Llywodraeth Cymru(2020) ymhellach ar y pwynt yma, gan ddatgan bod y defnydd o’r Gymraeg yn datblygu nifer o sgiliau gwerthfawr a hanfodol i blentyn ac yn cyfoethogi dysgu ymhellach, sydd yn ei thro yn gwella cynnydd a safonau yn yr ysgol. Er hyn syniad gwrthgyferbyniol sydd gan Mackie(2018), Arshad, Wrigley, Pratt(2020) a Nation Cymru(2020) datgania yn gwbl glir os nag oes ethos Gymraeg gryf yn perthyn i’r gymuned mae hyn yn lleihau’r tebygrwydd o blant yn ymarfer ac yn datblygu eu Cymreictod. Yn ei hanfod conglfaen iaith yw hwn ac nid conglfaen ar gyfer sefydliadau addysgol. Er hyn dyweda Comisiynydd y Gymraeg(2025) dylid ysgolion manteisio ar gyfleoedd i ddatblygu Cymreictod a chynorthwyo disgyblion i fod yn siaradwyr a defnyddiwr Cymraeg hyderus. Dadleua Llywodraeth Cymru(2023) ac Estyn(2023) mai’r ffordd orau o ddatblygu Cymreictod a’r defnydd o’r Gymraeg yw defnyddio rhaglen y Siarter Iaith i gynorthwyo ysgolion i fabwysiadau strategaethau hybu iaith o amgylch eu hysgolion. Wrth fod yn rhan o gymuned ieithyddol gryf mae ysgolion yn sicrhau eu bod nhw yn cyflawni pedwar diben Llywodraeth Cymru(2022). Er hyn dadleua Lewis, Royles, Edwards(2016) a Lovell(2023) nad yw rhaglen y Siarter Iaith yn fodd effeithiol o ddatblygu Cymreictod o fewn ysgolion gan fod nifer o ysgolion yn dibynnu ar y rhaglen fel yr unig fodd o ddatblygu Cymreictod a bod ysgolion yn gaeth i arferion y Siarter Iaith, ac felly ddim yn mynd ati i deilwra strategaethau eu hun yn seiliedig ar ofynion eu hysgol. Datblyga Estyn(2022B), Estyn(2022C) a Williams(2012) y pwynt yma ymhellach, gan ddweud ei fod yn holl bwysig bod ysgolion yn mabwysiadau strategaethau penodol ac unigryw i deilwra gofynion ac anghenion eu hysgolion, er mwyn gallu datblygu Cymreictod a’r defnydd o’r Gymraeg yn llwyddiannus heb unrhyw rwystrau diangen yn rhwystro cynnydd eu hymdrechion. Serch hyn dyweda Siencyn(2008), Cunliffe et al(2022)  bod datblygu Cymreictod a’r defnydd o’r Gymraeg yn flaenoriaeth hanfodol i ysgolion i gyflawni gan fod y flaenoriaeth yn rhoi mantais enfawr i blant trwy ddatblygu eu sgiliau dwyieithog ymhellach. Er hyn dadleua Lovell(2023) bod y flaenoriaeth yma yn rhy uchelgeisiol i gynnwys mewn CDY gan nad oes modd cwblhau’r flaenoriaeth, gan fod y flaenoriaeth o ddatblygu Cymreictod a’r defnydd o’r Gymraeg yn rhywbeth parhaus sydd wastad angen bod yn flaenoriaeth i ysgolion er mwyn sicrhau cynnydd ieithyddol gwladol (Llywodraeth Cymru, 2017).
Dewisir y flaenoriaeth o ddatblygu Cymreictod a’r defnydd o’r Gymraeg gan yr ysgol gan fod nifer o ddisgyblion yr ysgol o deuluoedd sydd ddim yn medru’r iaith (Estyn, 2018). Golygir felly bod nifer o ddisgyblion yr ysgol ddim yn hyderus yn eu medrau ieithyddol ac felly yn troi i’r Saesneg. Datblygir nifer o strategaethau gan yr ysgol er mwyn creu cymuned ieithyddol y mae pob disgybl yn teimlo’n perthyn i. Dyweda Griffiths(2024) ar Cyngor Gweithlu Addysg(2022) bod y syniad o fod yn perthyn i gymuned ieithyddol yn holl bwysig er mwyn creu ysgol lwyddiannus sydd gydag ethos cryf dros ddatblygu’r Gymraeg. Uwcholeua Llywodraeth Cymru(2023), Llywodraeth Cymru(2012) a Lewis(2016) y pwysigrwydd o ddatblygu Cymreictod a’r defnydd o’r Gymraeg tu allan i’r ystafell ddosbarth. Sicrha Ysgol A bod hyn yn digwydd trwy wahodd cantorion Cymreig i’r ysgol, ymroi yn llwyr yn y Siarter Iaith, cyfle i’r disgyblion i fynd i weithio yn y Caffi Clonc sef caffi sydd ar gael i ddysgu Cymraeg i rhanddeiliaid yr ysgol a gwobrwyo Cymreictod yn y gwasanaethau wythnosol. Atgyfnertha Estyn(2022) bod hyn yn arfer rhagorol gan ei fod rhoi cyfleoedd gwahanol i ddisgyblion i ymfalchio yn eu Cymreictod tu allan i’r dosbarth sydd yn eu tro yn arwain at gynnydd. Er hyn dadleua Lewis(2016) bod angen arweiniad a chefnogaeth gan awdurdodau lleol ysgolion er mwyn datblygu Cymreictod hyd yn oed ymhellach ac er mwyn cynnal safonau. Dyweda Guzman(2022), Doolittle, Brown(2018), Narayanan a McCluskey(2025) bod hi’n holl bwysig bod ysgolion yn mesur effaith gweithredoedd y CDY gan ei fod yn caniatau i ysgolion i fesur effaith eu gweithredoedd er mwyn tracio a yw'r blaenoriaethau yn cael eu cyflawni, os oes meysydd sy'n peri pryder, neu a oes angen addasiadau er mwyn parhau i wneud cynnydd. Gwna hyn gan Ysgol A thrwy ail ymweld ar flaenoriaethau bob hanner tymor yn ystod cyfarfod Lywodraethol yn yr ysgol er mwyn sicrhau bod holl rhaddeiliaid yr ysgol yn gallu mesur effaith y CDY ac yn gallu gweld y cynnydd. Cydnabyddir gan Ysgol A pwysigrwydd data wrth fynd ati i hunanwerthuso effaith eu gweithredoedd. Felly er mwyn casglu data mae Ysgol A yn darparu holiadur i holl rhanddeiliaid yr ysgol yn dymhorol er mwyn casglu data i liwio eu hunanwerthusiad. Dyweda Coe, Warning, Hedges, Ashley(2021) a Bell(2010) bod cryfder mawr wrth ddefnyddio holiadur i fynd ati i gasglu data sef bod holiaduron yn gallu casglu llawer o ddata mewn amser byr, golygir hyn hunanwerthusiad dibynadwy. Er hyn dadleua Lambert(2019) bod gwendid amlwg yn perthyn i holiaduron sef weithiau bod holiaduron ddim yn caniatau i gyfranogwyr i ychwanegu manylder yn eu hatebion, golygir hyn felly does dim dyfnder yn perthyn i’r data a chasglwyd. Er mwyn ceisio arbed y gwendid yma rhag dwyn ffrwyth, gellir cwestiynu a oes ffyrdd eraill o gasglu data ar gyfer hunanwerthusiad Ysgol A , megis taith ddysgu neu gyfweliadau er mwyn cryfhau eu hunanwerthusiad ymhellach.
Felly i gloi mae’n amlwg bod Ysgol A ymdrechu yn galed er mwyn ceisio cyflawni’r flaenoriaeth o ddatblygu Cymreictod a’r defnydd o’r Gymraeg yn yr ysgol, a thrwy wneud hynny cynorthwyo Llywodraeth Cymru(2017) i gyrraedd ei nod. Roeddwn yn ymwybodol yn ystod fy nghyfnod PAP o fy nghyfrifoldeb o fod yn weithredol wrth weithredu ar flaenoriaeth CDY Ysgol A, felly roeddwn yn sicrhau fy mod yn gwobrwyo Cymreictod yn aml yn yr ysgol, yn ymroi yn llwyr yn weithredoedd Siarter Iaith yr ysgol ac yn arwain gweithgaredd hybu Cymreictod sef y Cwis Lyfrau. Golyga’r profiad yma fy mod i wedi cyflawni’r Safon SAC o gefnogi rolau arweinyddol yr ysgol trwy gefnogi’r ysgol trwy weithredu ar flaenoriaeth holl bwysig o’u CDY. Datblygir felly arfer proffesiynol ymhellach trwy feithrin dinasyddion cyflawn yn ôl canllawiau Llywodraeth Cymru(2022).

